CELEX: 62008TN0552
Language: el
Date: 2008-12-17 00:00:00
Title: Υπόθεση T-552/08: Αγωγή που ασκήθηκε στις 17 Δεκεμβρίου 2008 — Επιτροπή κατά Domótica

7.3.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 55/33
            
         Αγωγή που ασκήθηκε στις 17 Δεκεμβρίου 2008 — Επιτροπή κατά Domótica
   (Υπόθεση T-552/08)
   (2009/C 55/61)
   Γλώσσα διαδικασίας: η πορτογαλική
   Διάδικοι
   
      Ενάγουσα: Επιτροπή των Ευρωπαϊκών Κοινοτήτων (εκπρόσωποι: A. M. Rochaud-Jöet και S. Petrova, επικουρούμενοι τους G. Anastácio και A. R. Andrade, δικηγόρους)
   
      Εναγομένη: Domótica, Estudo e Projecto de Edifícios Inteligentes, Lda (Λισσαβώνα, Πορτογαλία)
   Αιτήματα της προσφεύγουσας
   
               —
            
            
               Να υποχρεώσει την εναγομένη να καταβάλει στην ενάγουσα το ποσό των 124 319,22 EUR, ως επιστροφή του ποσού το οποίο προκατέβαλε η ενάγουσα εις εκτέλεση της συμβάσεως BU/466/94 PO/ES, που συνήφθη στο πλαίσιο του προγράμματος THERMIE και καταγγέλθηκε λόγω αθετήσεως, εκ μέρους της εναγομένης και των λοιπών αντισυμβαλλομένων, των συμβατικών τους υποχρεώσεων, συν το ποσό των 48 180,00 EUR, που αντιπροσωπεύει τόκους υπερημερίας παραχθέντες μέχρι τις 30 Σεπτεμβρίου 2008 και τόκους που μέλλουν να παραχθούν μέχρι πλήρους αποπληρωμής.
            
         
               —
            
            
               Να καταδικάσει την εναγομένη στα δικαστικά έξοδα.
            
         Iσχυρισμοί και κύρια επιχειρήματα
   Στις 17 Ιανουαρίου 1995, η Επιτροπή των Ευρωπαϊκών Κοινοτήτων συνήψε τη σύμβαση Thermie BU/466/94 PO/ES με την εναγομένη, με τα Νοσοκομεία του Πανεπιστημίου της Coimbra και με την εταιρία Técnicas Reunidas S.A., κατ' εφαρμογή του κανονισμού (ΕΟΚ) 2008/90 (1).
   Η εναγομένη ορίστηκε συντονίστρια του προγράμματος και ανέλαβε την υποχρέωση να υποβάλλει στην Επιτροπή τα αναγκαία έγγραφα, να ενεργεί ως σύνδεσμος μεταξύ των συμβαλλομένων και της Επιτροπής. Οι συμβαλλόμενοι ευθύνοντο αλληλεγγύως.
   Στις 10 Φεβρουαρίου 1995, η Επιτροπή, σύμφωνα με τα συνομολογηθέντα, προκατέβαλε 30 %, ήτοι ποσό 176 693 EUR.
   Στις 24 Μαΐου 2000, η Επιτροπή κατήγγειλε τη σύμβαση διά σπουδαίον λόγον (κατόπιν εγγράφου οχλήσεως) επικαλούμενη τους ακόλουθους λόγους αθετήσεως:
   
               —
            
            
               Υπερημερία κατά την εκτέλεση μη ανακοινωθείσα εμπροθέσμως στην Επιτροπή·
            
         
               —
            
            
               Αδυναμία της Domótica να αρχίσει την εκτέλεση του προγράμματος (την οποία αναγνώρισε η ίδια)·
            
         
               —
            
            
               Μη εμπρόθεσμη και προσήκουσα αποστολή των οικονομικών και τεχνικών εκθέσεων στην Επιτροπή·
            
         
               —
            
            
               Μη ολοκλήρωση των έργων εκτελέσεως της συμβάσεως εντός της αρχικής προθεσμίας ούτε εντός της παρατάσεως που δόθηκε εκ των υστέρων (31 Αυγούστου 2000).
            
         Οι αντισυμβαλλόμενοι αθέτησαν τις συμβατικές τους υποχρεώσεις υπαιτίως.
   Η σύμβαση προέβλεπε τη δυνατότητα της Επιτροπής να απαιτήσει την ολική ή μερική επιστροφή της οικονομικής της εισφοράς, εντόκως, σε περίπτωση αθετήσεως εκ μέρους των αντισυμβαλλομένων.
   Η Επιτροπή δικαιούται να της επιστραφεί ποσό 172 499,22 EUR, ισόποσο της αρχικής προκαταβολής, συν τόκους από 10 Φεβρουαρίου 1995, και κατόπιν αφαιρέσεως των δαπανών μερικής εκτελέσεως που υπέβαλε η εναγομένη και αποδέχθηκε η Επιτροπή, ποσό στο οποίο πρέπει να προστεθούν και οι μέλλοντες να παραχθούν τόκοι.
   
      (1)  Κανονισμός 2008/90 του Συμβουλίου, της 29ης Ιουνίου 1990, σχετικά με την προώθηση των ενεργειακών τεχνολογιών για την Ευρώπη (Πρόγραμμα Thermie) (ΕΕ 1990, L 185, σ. 1).